প্রকাশিত: ০৬:১২ পিএম, ১৩ আগস্ট ২০১৮
প্রথম টেস্টে তবু লড়াই হয়েছিল। বৃষ্টিবিঘ্নিত দ্বিতীয় টেস্টে তো দুইদিনেই অসহায় আত্মসমর্পণ ভারতের। ইংল্যান্ডের কাছে এক ইনিংস এবং ১৫৯ রানের বড় ব্যবধানে হারের পর কোহলিদের উপর ভীষণ ক্ষেপেছেন সাবেকরা। বীরেন্দ্রর শেবাগ থেকে শুরু করে বিষেণ সিং বেদী-ভারতীয় কিংবদন্তিরা রীতিমত ধুয়ে দিচ্ছেন উত্তরসূরীদের।
টানা দুই টেস্টে ভারতের হার দেখে সাবেক ওপেনার বীরেন্দ্রর শেবাগ টুইট করেছেন, 'খুবই বাজে পারফরম্যান্স ভারতের। যখন আমরা সবাই দলের পক্ষে দাঁড়িয়ে তাদের সমর্থন দিচ্ছি, তখন তারা ভালো করছে না। নিদেনপক্ষে লড়াইটাও করতে পারছে না, এটা দেখা আসলেই খুব হতাশার। আশা করছি এই অবস্থা থেকে আত্মবিশ্বাস এবং মানসিক শক্তি নিয়ে ফিরতে পারবে।'
কিংবদন্তি স্পিনার বিষেণ সিং বেদী লিখেছেন, 'লর্ডসে অন্ধকারাচ্ছন্ন ভারত। যারা দূর থেকে ভারতীয় ক্রিকেটের সঙ্গে জড়িত, তারা সবাই জানেন সমস্যাটা কি কিংবা কোথা থেকে এটার উৎপত্তি। তবে তারা দলকে উদ্বুদ্ধ করার জন্য কোনো কথা বলবেন না। ব্যাটিং বিপর্যয়ের চেয়ে এটা বেশি হতাশাজনক।'
সাবেক ব্যাটসম্যান ভিভিএস লক্ষ্ণণ লিখেছেন, 'প্রতিকূল কন্ডিশনে ধরা পড়তে হলো। ভারতের লর্ডস টেস্ট দেখে মনে হলো, প্রতিপক্ষ কি ছুঁড়ছে, সেটা বুঝতে পারছ না তারা। লড়াইটাও করতে পারল না।'
আরেক সাবেক মোহাম্মদ কাইফের টুইট, 'দুই ইনিংসে মাত্র ৮২ ওভার টিকতে পারল ভারত। ভুল থেকে তারা শিখছে না, যেটা দেখা খুবই হতাশার। এই টেস্টে তো সব ডিপার্টমেন্টেই ভেঙে পড়েছে।'
শচিন টেন্ডুলকারের বন্ধু ও সাবেক ব্যাটসম্যান বিনোদ কাম্বলি লিখেছেন, 'এই টেস্টে আমাদের পুরো মনোভাবই ছিল রক্ষণাত্মক। তার চেয়ে বড় কথা, আমরা নিজেদের স্বাভাবিক খেলাটা না খেলে ইংলিশ বোলারদের চড়ে বসতে দিয়েছি। সামনের দিনগুলোর জন্য টিম ইন্ডিয়ার থিংক ট্যাংককে আরও অনেক বেশি ভাবতে হবে।'